## Naputak o povratu plaćenog poreza na dodanu vrijednost na uvezenu i u tuzemstvu nabavljenu opremu za tehnologijske i znanstvene projekte u 2006. godini

### NN 33/2006 (24.3.2006.), Naputak o povratu plaćenog poreza na dodanu vrijednost na uvezenu i u tuzemstvu nabavljenu opremu za tehnologijske i znanstvene projekte u 2006. godini

**MINISTARSTVO
FINANCIJA**

**869**

Na temelju članka 32. stavak 6. Zakona o izvršavanju Državnog
proračuna Republike Hrvatske za 2006. godinu (»Narodne novine«, br. 148/05),
Ministarstvo financija, u suglasnosti s Ministarstvom znanosti, obrazovanja i
športa, donosi

## NAPUTAK

### O POVRATU PLAĆENOG POREZA NA DODANU VRIJEDNOST NA UVEZENU I U TUZEMSTVU NABAVLJENU OPREMU ZA TEHNOLOGIJSKE I ZNANSTVENE PROJEKTE U 2006. GODINI

Članak 1.

Ovim Naputkom određuju se uvjeti i način ostvarivanja prava
na povrat poreza na dodanu vrijednost (u nastavku teksta: porez) koji su
ovlaštene znanstvene ustanove platile za uvezenu opremu i opremu nabavljenu u
Republici Hrvatskoj za realizaciju tehnologijskih i znanstvenih projekata u
2006. godini, u skladu sa člankom 32. Zakona o izvršavanju Državnog proračuna
Republike Hrvatske za 2006. godinu (»Narodne novine«, br. 148/05).

Članak 2.

Ovlaštenim znanstvenim ustanovama iz članka 1. Naputka
smatraju se pravne osobe upisane u Upisnik znanstvenih pravnih osoba
Ministarstva znanosti, obrazovanja i športa (u nastavku teksta: ovlaštene pravne
osobe), u kojima se izvode tehnologijski i znanstveni projekti, a koje nisu
upisane u Registar obveznika poreza na dodanu vrijednost.
Iznimno od stavka 1. ovoga članka ovlaštenim pravnim osobama smatraju se i one
pravne osobe koje su upisane u Registar obveznika poreza na dodanu vrijednost, a
sudjeluju u projektu pod uvjetima iz članaka 4. i 5. ovoga Naputka.

Članak 3.

Oprema u smislu članka 1. ovoga Naputka jest oprema za rad na
realizaciji projekta, bilo da je riječ o zamjeni postojeće ili nabavi nove
opreme potrebne za rad na projektu, bez obzira na to da li je uvezena ili
nabavljena u Republici Hrvatskoj.

Članak 4.

Tehnologijski projekti za 2006. godinu u smislu članka 1.
ovoga Naputka jesu projekti usmjereni na istraživanje, razvoj i usvajanje
naprednih tehnologija te projekti strategijskih istraživanja (istraživanja i
razvoja generičkih tehnologija i istraživanja u transfernim znanostima).
Znanstveni projekti u smislu članka 1. ovoga Naputka jesu znanstveni projekti,
razvojni projekti i projekti razvoja postojeće infrastrukture te uvođenja nove.

Članak 5.

Projekti iz članka 4. ovoga Naputka jesu oni projekti koji se
ugovore između Ministarstva znanosti, obrazovanja i športa i ovlaštenih pravnih
osoba.
Na temelju Ugovora iz stavka 1. ovoga članka Ministarstvo znanosti, obrazovanja
i športa, izdaje suglasnost ovlaštenim pravnim osobama za nabavu opreme koja
služi realizaciji projekata iz članka 4. ovog Naputka.

Članak 6.

Pravo na povrat poreza ostvaruju ovlaštene pravne osobe iz
članka 2. stavak 1. ovoga Naputka za kupljenu opremu iz članka 3. ovoga Naputka.
Pravo na povrat poreza iz stavka 1. ovoga članka ostvaruju i ovlaštene pravne
osobe iz članka 2. stavak 2. ovoga Naputka na iznos sredstava iz Državnog
proračuna Republike Hrvatske za 2006. godinu kojima se financiraju projekti iz
članka 4. i 5. ovoga Naputka.

Članak 7.

Pravo na povrat poreza iz članka 6. ovoga Naputka ovlaštene
pravne osobe ostvaruju za opremu iz članka 3. ovoga Naputka plaćenu u razdoblju
od 1. siječnja do 31. prosinca 2006. godine.
Pravo na povrat poreza iz članka 6. ovoga Naputka ovlaštene pravne osobe ne
ostvaruju za opremu plaćenu u 2005. godini, a isporučenu u 2006. godini.

Članak 8.

Ovlaštene pravne osobe iz članka 2. ovoga Naputka podnose
zahtjev za povrat plaćenog poreza Ministarstvu znanosti, obrazovanja i športa na
obrascu, koji je sastavni dio ovoga Naputka, do 31. siječnja 2007. za 2006.
godinu.
Uz zahtjev iz stavka 1. ovoga članka prilaže se suglasnost iz članka 5. stavak
2. ovoga Naputka, carinska deklaracija o uvezenoj opremi ili račun za opremu
nabavljenu u Republici Hrvatskoj.

Članak 9.

Ovlaštene pravne osobe iz članka 2. stavak 1. ovoga Naputka
dužne su uz zahtjev za povrat plaćenog poreza priložiti i potvrdu da nisu
upisane u Registar obveznika poreza na dodanu vrijednost.
Potvrdu iz stavka 1. ovoga članka izdaje Porezna uprava u mjestu u kojem
ovlaštene pravne osobe imaju sjedište.

Članak 10.

Ministarstvo znanosti, obrazovanja i športa će, nakon što
utvrdi da su ispunjeni uvjeti za povrat poreza prema ovom Naputku, objediniti
podatke i dostaviti ih Financijskoj agenciji, Središnji ured u Zagrebu, Ulica
grada Vukovara 70 (u nastavku teksta: FINA).
Na temelju zahtjeva iz članka 8. ovoga Naputka, FINA će podnositelju izvršiti
povrat poreza na teret računa 1001005-1863000160Državni proračun Republike
Hrvatske, šifra 1201 Porez na dodanu vrijednost.
FINA će o izvršenom povratu poreza izvijestiti Ministarstvo financija i
Ministarstvo znanosti, obrazovanja i športa.

Članak 11.

Zahtjevi iz članka 8. ovoga Naputka koji nisu u skladu s ovim
Naputkom vratit će se podnositeljima radi dopune.

Članak 12.

Ministarstvo znanosti, obrazovanja i športa dužno je Vladi
Republike Hrvatske jednom godišnje dostaviti izvješće o visini ukupnog povrata
poreza vraćenog temeljem ovog Naputka. Izvješće obuhvaća prethodnu proračunsku
godinu, a podnosi se najkasnije do 1. ožujka tekuće godine.
Ministarstvo znanosti, obrazovanja i športa utvrđuje način trošenja povrata
poreza kroz ponovno ulaganje u infrastrukturu znanstvene ustanove, vodeći računa
o prioritetima svake znanstvene ustanove koja je povrat ostvarila.

Članak 13.

Ovaj Naputak stupa na snagu osmoga dana od dana objave u
»Narodnim novinama«, a primjenjuje se od 1. siječnja 2006.

Klasa: 410-19/06-01/18
Urbroj: 513-05-02/06-6
Zagreb, 14. ožujka 2006.

Ministar financija
**Ivan Šuker**, v. r.

PRILOG

Naziv ovlaštene pravne osobe:
Matični broj:
Žiroračun:
Adresa:
Datum:

Ministarstvo znanosti, obrazovanja i športa,
Zagreb, Trg hrvatskih velikana 6

ZAHTJEV ZA POVRAT POREZA NA DODANU VRIJEDNOST ZA
TEHNOLOGIJSKE I ZNANSTVENE PROJEKTE U 2006. GODINI

|  |  |  |  |  |  |
| --- | --- | --- | --- | --- | --- |
| Redni broj | Šifra projekta | Ukupni iznos računa | Ukupno plaćeni PDV | Iznos PDV-a za koji se traži povrat | Datum plaćanja računa |
|  |  |  |  |  |  |
|  |  |  |  |  |  |
|  |  |  |  |  |  |

Povrat poreza na dodanu vrijednost u iznosu \_\_\_\_\_\_\_ kuna doznačiti
na račun broj: \_\_\_\_\_\_\_\_\_\_\_\_otvoren u \_\_\_\_\_\_\_\_\_\_\_\_\_\_\_\_

(mjesto i naziv banke)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis i pečat ovlaštene osobe)

PRILOZI:
– Računi i/ili carinske deklaracije s iskazanim porezom na dodanu vrijednost
poredani kao u tablici po datumu plaćanja računa (članak 8. stavak 2. Naputka)
– Potvrda nadležne Porezne uprave da ovlaštena pravna osoba nije upisana u
Registar obveznika poreza na dodanu vrijednost (članak 9. stavak 1. Naputka)
– Suglasnost za nabavu opreme (članak 5. stavak 2. Naputka)

Naputak, NN 33/2006-869
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)